En mann fra Kongsberg tok skiene fatt etter en fuktig tur på byen.

Natt til søndag prøvde en mann i 30-årene fra Kongsberg seg på kombinert – uteliv og skigåing, skriver DT.

På Østlandet kom det lørdag kveld nok et snøfall, og dette ville mannen utnytte etter at han hadde vært en tur på byen. Dermed tok han skiene fatt på hjemturen.

Dette viste seg å ikke bli helt vellykket, og politiet i Søndre Buskerud mottok tips fra vitner om hva som foregikk.

– Patruljen måtte ta hånd om en svært beruset mann på ski i Kongsberg sentrum, skriver politiet på Twitter.

Videre skriver politiet at mannen verken klarte å gå klassisk eller skøyte, noe som førte til at politiet grep inn. Mannen fikk grei beskjed om å ta av seg skiene og ta plass i politibilen.

Ikke overraskende var mannen svært beruset. Ifølge politiet var han ikke noen fare for andre, men politiet valgte likevel å kjøre ham hjem.

Selv om mannen utviste svært dårlig teknikk i et land hvor «alle» er født med ski på beina, blir det likevel ingen videre reaksjoner fra politiet.